重贈劉原父
作者：歐陽修
朝代：宋

paragraphs: 憶昨君當使北時，我往別君飲君家。
愛君小鬟初買得，如手未觸新開花。
醉中上馬不知夜，但見九陌燈火人諠譁。
歸來不記與君別，酒醒起坐空咨嗟。
自言我亦隨往矣，行即逢君何恨邪。
豈知前後不相及，歲月忽忽行無涯。
古北嶺口踏新雪，馬盂山西捍落霞。
風雲暮慘失道路，磵谷夜靜聞麏䴥。
行迷方嚮但看日，度盡山險方逾沙。
客心漸遠誠易感，見君雖晚喜莫加。
我後君歸祗十日，君先躍馬未足誇。
新年花發見回鴈，歸路柳暗藏嬌鴉。
而今春物已爛漫，念昔草木冰未芽。
人生每苦勞事役，老去尚能憐物華。
從今有暇即相過，安得載酒長盈車。